A BIZOTTSÁG HATÁROZATA
(2009. június 4.)
a 2002/95/EK európai parlamenti és tanácsi irányelv mellékletének a műszaki fejlődéshez való hozzáigazítás céljából, a száloptikai kommunikációs rendszerekben használt RIG Faraday-rotátorokban szennyeződésként előforduló ólomra vonatkozó mentesség tekintetében történő módosításáról
(az értesítés a C(2009) 4165. számú dokumentummal történt)
(EGT-vonatkozású szöveg)
(2009/428/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelvre (1) és különösen annak 5. cikke (1) bekezdésének c) pontjára,
mivel:
(1)
A 2002/95/EK irányelv értelmében a Bizottságnak felül kell vizsgálnia az elektromos és elektronikus berendezések egyes anyagainak és alkatrészeinek a szóban forgó irányelv 4. cikkének (1) bekezdésében foglaltak alól történő mentesítését.
(2)
A Bizottság az előírt műszaki és tudományos értékeléseket elvégezve arra a megállapításra jutott, hogy jelenleg is rendelkezésre állnak olyan RIG (rare earth iron garnet, azaz ritkaföldfém-vas-gránát) Faraday-rotátorok, amelyek megfelelnek a 2002/95/EK irányelvben a legnagyobb koncentrációértékekre vonatkozóan meghatározott követelményeknek, így az e tekintetben biztosított mentességet felül kell vizsgálni.
(3)
A 2002/95/EK irányelvet ezért ennek megfelelően módosítani kell.
(4)
A Bizottság a 2002/95/EK irányelv 5. cikkének (2) bekezdésével összhangban konzultált az érintett felekkel. A konzultációk során felmerült, hogy elegendő időt kell biztosítani a termelők számára az ólomtartalom tekintetében a 2002/95/EK irányelv korlátozásai alá eső RIG Faraday-rotátorok megfelelő minősítésére. Következésképpen gondoskodni kell arról is, hogy az ólom helyettesítése által az egészségre vagy a fogyasztók biztonságára gyakorolt káros hatások ne haladhassák meg a helyettesítésből származó környezeti, egészségügyi vagy fogyasztóbiztonsági előnyöket, különösen a biztonsági szempontból releváns berendezések - például a kommunikációs rendszerek - esetében.
(5)
Az e határozatban előírt intézkedések összhangban vannak a 2006/12/EK európai parlamenti és tanácsi irányelv (2) 18. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A 2002/95/EK irányelv melléklete az e határozat mellékletében meghatározottak szerint módosul.
2. cikk
Ennek a határozatnak a tagállamok a címzettjei.
Kelt Brüsszelben, 2009. június 4-én.